PRESSEMEDDELELSE

**Artist: MEDINA**

**Sommer 2023**

Medina har siden 2009 været den største danske kvindelige popstjerne, og er i dag en levende legende. Hun brød igennem med albummet ’Velkommen til Medina’, og har siden manifesteret sig ved, til stadighed, at udgive vedkommende og stærke sange, der er gået helt ind i folkesjælen, fx ’Kun For Mig’, ’For Altid’, ’Ensom’, ’Kl 10’ og mange flere.

Medina er til stadighed aktuel med nye sange. Tidligere i år udkom singlen ’Lidt Endnu’, som også blev udgivet i en version med rapperen D1MA og har fået enorm radioairplay hele foråret. Så hun gør det igen og igen; skaber nye hits til sit i forvejen imponerende sangkatalog.

Efter de senest par år at have født to børn, og lavet en anmelderrost åbenhjertig film om sit liv, så er Medina klar til at indtage de store festivalscener igen. Sommeren 2023 kommer hun tilbage med et stærkt band og flot show, hvor vi bliver præsenteret for mange af de største sange fra hele karrieren.

Så Medina er i den grad tilbage; stærkere end nogensinde.